François Rabelais
Le Tiers Livre des faicts et dicts
(1546)
François de Rabelais
à l'esprit de la royne de Navarre
Esprit abstraict, ravy, et ecstatic,
Qui frequentant les cieulx, ton origine,
As delaissé ton hoste et domestic,
Ton corps concords, qui tant se morigine 
A tes edictz, en vie peregrine 
Sans sentement, et comme en Apathie :
Vouldrois tu poinct faire quelque sortie
De ton manoir divin, perpetuel ?
Et ça bas veoir une tierce partie
Des faictz joyeux du bon Pantagruel ?
Prologue de l'Autheur,
M. François Rabelais, pour le tiers livre
 des faicts et dicts heroïques du bon Pantagruel.
Bonnes gens, Beuveurs tresillustres, et vous Goutteux tresprecieux, veistez vous oncques Diogenes, le philosophe cynic ? Si l'avez veu, vous n'aviez perdu la veue : ou je suis vrayement forissu d'intelligence et de sens logical. C'est belle chose veoir la clairté du (vin et escuz) Soleil. J'en demande à l'aveugle né, tant renommé par les tressacrés bibles : lequel ayant option de requerir tout ce qu'il vouldroit, par le commandement de celluy qui est tout puissant, et le dire duquel est en un moment par effect representé, rien plus ne demanda que veoir. Vous item n'estez jeunes. Qui est qualité competente pour en vin, non en vain, ains plus que physicalement philosopher, et desormais estre du conseil Bacchicque : pour en lopinant opiner des substance, couleur, odeur, excellence, eminence, proprieté, faculté, vertus, effect et dignité du benoist et desiré piot. 
Si veu ne l'avez (comme facilement je suis induict à croire) pour le moins avez vous ouy de luy parler. Car par l'aër et tout ce ciel est son bruyt et nom jusques à present resté memorable et celebre assez : et puys vous estes tous du sang de Phrygie extraictz (ou je me abuse) et si n'avez tant d'escuz comme avoit Midas, si avez vous de luy je ne sçay quoy, que plus jadis louoient les Perses en tous leurs Otacustes, et que plus soubhaytoit l'empereur Antonin, dont depuys feut la serpentine de Rohan surnommée Belles aureilles. Si n'en avez ouy parler, de luy vous veulx presentement une histoire narrer pour entrer en vin (beuvez doncques) et propous (escoutez doncques). Vous advertissant (affin que ne soiez en simplesse pippez comme gens mescreans) qu'en son temps il feut philosophe rare, et joyeux entre mille. S'il avoit quelques imperfections : aussi avez vous, aussi avons nous. Rien n'est, sinon Dieu, perfaict. Si est ce que Alexandre le grand, quoy qu'il eust Aristoteles pour prœcepteur et domestic, l'avoit en telle estimation, qu'il soubhaytoit, en cas que Alexandre ne feust, estre Diogenes Sinopien. 
[ Quand Philippe, roy de Macedonie, entreprint assieger et ruiner Corinthe, les Corinthiens, par leurs espions advertiz, que contre eulx il venoit en grand arroy et exercite numereux, tous feurent non à tort espoventez, et ne feurent negligens soy soigneusement mettre chascun en office et debvoir, pour à son hostile venue resister et leur ville defendre. Les uns des champs es forteresses retiroient meubles, bestail, grains, vins, fruictz, victuailles et munitions necessaires. Les autres remparoient murailles, dressoient bastions, esquarroient ravelins, cavoient fossez, escuroient contremines, gabionnoient defenses, ordonnoient plates formes, vuidoient chasmates, rembarroient faulses brayes, erigeoient cavalliers, ressapoient contrescarpes, enduisoient courtines, produisoient moyneaux, taluoient parapetes, enclavoient barbacanes, asseroient machicoulis, renouoient herses Sarrazinesques et Cataractes, assoyoient sentinelles, forissoient patrouilles. Chascun estoit au guet, chascun portoit la hotte.
[ Les uns polissoient corseletz, vernissoient alecretz, nettoioient bardes, chanfrains, aubergeons, briguandines, salades, bavieres, cappelines, guisarmes, armetz, mourions, mailles, jazerans, brassalz, tassettes, goussetz, guorgeriz, hoguines, plastrons, lamines, aubers, pavoys, boucliers, caliges, greves, soleretz, esprons. Les autres apprestoient arcs, fondes, arbalestes, glands, catapultes, phalarices, micraines, potz, cercles et lances à feu, balistes, scorpions et autres machines bellicques repugnatoires et destructives des Helepolides. Esguisoient vouges, picques, rancons, halebardes, hanicroches, volains, lances, azes guayes, fourches fières, parthisanes, massues, hasches, dards, dardelles, javelines, javelotz, espieux. Affiloient cimeterres, brands d'assier, badelaires, paffuz, espées, verduns, estocz, pistoletz, viroletz, dagues, mandousianes, poignars, cousteaulx, allumelles, raillons. Chascun exerceoit son penard, chascun desrouilloit son bracquemard. Femme n'estoit, tant preude ou vieille feust, qui ne feist fourbir son harnoys : comme vous sçavez que les antiques Corinthienes estoient au combat couraigeuses.
[ Diogenes, les voyant en telle ferveur mesnaige remuer, et n'estant par les magistratz employé à chose aulcune faire, contempla par quelques jours leur contenence sans mot dire ; puys, comme excité d'esprit Martial, ceignit son palle en escharpe, recoursa ses manches jusques es coubtes, se troussa en cuilleur de pommes, bailla à un sien compaignon vieulx sa bezasse, ses livres, et opistographes, feit hors la ville tirant vers le Cranie ( qui est une colline et promontoire lez Corinthe ) une belle esplanade : y roula le tonneau fictil qui pour maison luy estoit contre les injures du ciel, et, en grande vehemence d'esprit desployant ses braz, le tournoit, viroit, brouilloit, bar-bouilloit, hersoit, versoit, renversoit, nattoit, grattoit, flattoit, barattoit, bastoit, boutoit, butoit, tabustoit, cullebutoit, trepoit, trempoit, tapoit, timpoit, estouppoit, destouppoit, detraquoit, triquotoit, tripotoit, chapotoit, croulloit, elançoit, chamailloit, bransloit, esbransloit, levoit, lavoit, clavoit, entravoit, bracquoit, bricquoit, blocquoit, tracassoit, ramassoit, clabossoit, afestoit, affustoit, baffouoit, enclouoit, amadouoit, goildronnoit, mit-tonnoit, tastonnoit, bimbelotoit, clabossoit, terrassoit, bistorioit, vreloppoit, chaluppoit, charmoit, armoit, gizarmoit, enharnachoit, empennachoit caparassonnoit, le devalloit de mont à val et prœcipitoit par le Cranie, puys de val en mont le rapportoit, comme Sisyphus faict sa pierre : tant que peu s'en faillit qu'il ne le defonçast. Ce voyant quelq'un de ses amis, luy demanda quelle cause le mouvoit à son corps, son esprit, son tonneau ainsi tormenter ? Auquel respondit le philosophe, qu'à aultre office n'estant pour la republicque employé, il en ceste façon son tonneau tempestoit pour, entre ce peuple tant fervent et occupé, n'estre veu seul cessateur et ocieux.
Je pareillement quoy que soys hors d'effroy, ne suis toutesfoys hors d'esmoy, de moy voyant n'estre faict aulcun pris digne d'œuvre, et consyderant par tout ce tresnoble royaulme de France, deça, dela les mons, un chascun aujourd'huy soy instantement exercer et travailler, part à la fortification de sa patrie et la defendre, part au repoulsement des ennemis et les offendre : le tout en police tant belle, en ordonnance si mirificque et à profit tant evident pour l'advenir ( car desormais sera France superbement bournée, seront François en repous asceurez ) que peu de chose me retient que je n'entre en l'opinion du bon Heraclitus, affermant guerre estre de tous biens pere : et croye que guerre soit en Latin dicte belle non par Antiphrase, ainsi comme ont cuydé certains repetasseurs de vieilles ferrailles Latines, parce qu'en guerre gueres de beaulté ne voyoient, mais absolument et simplement, par raison qu'en guerre apparoisse toute espece de bien et beau, soit decelée toute espece de mal et laidure. Qu'ainsi soit, le Roy saige et pacific Solomon, n'a sceu mieulx nous reprœsenter la perfection indicible de la sapience divine, que la comparant à l'ordonnance d'une armée en camp.
[ Par doncques n'estre adscript et en ranc mis des nostres en partie offensive, qui me ont estimé trop imbecille et impotent, de l'autre qui est defensive n'estre employé auculnement, feust ce portant hotte, cachant crotte, ployant rotte ou cassant motte, tout m'estoit indifférent : ay imputé à honte plus que mediocre estre veu spectateur ocieux de tant vaillans, disers et chevalereux personnaiges, qui en veue et spectacle de toute Europe jouent ceste insigne fable et tragicque comedie, ne me esvertuer de moy mesmes et non y consommer ce rien, mon tout, qui me restoit. Car peu de gloire me semble accroistre à ceulx qui seulement y emploictent leurs œilz, au demeurant y espargnent leurs forces : celent leurs escuz, cachent leur argent, se grattent la teste avecques un doigt comme landorez desgoustez, baislent aux mousches comme veaulx de disme, chauvent des aureilles comme asnes de Arcadie au chant des musiciens, et par mines en silence signifient qu'ilz consentent à la prosopopée.
[ Prins ce choys et election, ay pensé ne faire exercice inutile et importun, si je remuois mon tonneau Diogenic, qui seul m'est resté du naufrage faict par le passé on far de Mal'encontre. À ce triballement de tonneau que feray je en vostre advis ? Par la vierge qui se rebrasse, je ne sçay encores. Attendez un peu que je hume quelque traict de ceste bouteille : c'est mon vray et seul Helicon, c'est ma fontaine Caballine, c'est mon unicque enthusiasme. Icy beuvant je delibere, je discours, je resoulz et concluds. Après l'épilogue je riz, j'escripz, je compose, je boy. Ennius beuvant escrivoit, escrivant beuvoit. Æschylus (si à Plutarche foy avez in Symposiacis) beuvoit composant, beuvant composoit. Homere jamais n'escrivit à jeun. Caton jamais n'escrivit que après boyre. Affin que ne me dictez ainsi vivre sans exemple des bien louez et mieulx prisez. Il est bon et frays assez, comme vous diriez sus le commencement du second degré : Dieu, le bon Dieu Sabaoth (c'est-à-dire des armées) en soit eternellement loué. Si de mesmes vous autres beuvez un grand ou deux petitz coups en robbe, je n'y trouve inconvenient aulcun, pourveu que du tout louez Dieu un tantinet.
Puys doncques que telle est ou ma sort ou ma destinée (car à chascun n'est oultroyé entrer et habiter Corinthe) ma deliberation est servir et es uns et es autres : tant s'en fault que je reste cessateur et inutile. Envers les vastadours, pionniers et rempareurs, je feray ce que feirent Neptune et Apollo en Troie soubs Laomedon, ce que feit Renaud de Montaulban sus ses derniers jours : je serviray les massons, je mettray bouillir pour les massons, et, le past terminé au son de ma musette mesureray la musarderie des musars. Ainsi fonda, bastit et edifia Amphion sonnant de sa lyre la grande et celebre cité de Thebes. Envers les guerroyans je voys de nouveau percer mon tonneau. Et de la traicte (laquelle par deux praecedens volumes (si par l'imposture des imprimeurs n'eussent esté pervertiz et brouillez) vous feust assez congneue) leurs tirer du creu de nos passetemps epicenaires un guallant tiercin, et consecutivement un joyeulx quart de sentences Pantagruelicques. Par moy licite vous sera les appeller Diogenicques. Et me auront, puys que compaignon ne peuz estre, pour Architriclin loyal, refraischissant à mon petit povoir leur retour des alarmes : et laudateur, je diz infatigable, de leurs prouesses et glorieulx faicts d'armes. Je n'y fauldray par Lapathium acutum de Dieu, si Mars ne failloit à Quaresme. Mais il s'en donnera bien guarde, le paillard.
[ Me souvient toutesfoys avoir leu, que Ptolemé fils de Lagus, quelque jour, entre autres despouilles et butins de ses conquestes, praesentant aux. Ægyptiens en plain theatre un chameau Batrian tout noir et un esclave biguarré, tellement que de son corps l'une part estoit noire, l'autre blanche, non en compartiment de latitude par le diaphragme, comme feut celle femme sacrée à Venus Indicque laquelle feut recongnue du philosophe Tyanien entre le fleuve Hydaspes et le mont Caucase, mais en dimension perpendiculaire : choses non encores veues en Ægypte, esperoit par offre de ces nouveaultez l'amour du peuple envers soy augmenter. Qu'en advient-il ? À la production du chameau tous feurent effroyez et indignez ; à la veue de l'home biguarré aulcuns se mocquerent, autres le abhominerent comme monstre infame, créé par erreur de nature. Somme, l'esperance qu'il avoit de complaire à ses Ægyptiens, et par ce moyen extendre l'affection qu'ilz luy pourtoient naturellement, luy decoulla des mains. Et entendit plus à plaisir et delices leurs estre choses belles, eleguantes et perfaictes, que ridicules et monstrueuses. Depuys eut tant l'esclave que le chameau en mespris : si que bien toust après, par negligence et faulte de commun traictement, feirent de Vie à Mort eschange.
Cestuy exemple me faict entre espoir et craincte varier, doubtant que pour contentement propensé je rencontre ce que je abhorre, mon thesaur soit charbons, pour Venus advieigne Barbet le chien, en lieu de les servir je les fasche, en lieu de les esbaudir je les offense, en lieu de leurs complaire je desplaise, et soit mon adventure telle que du coq de Euclion, tant celebré par Plaute en sa Marmite et par Ausone en son Gryphon et ailleurs : lequel pour en grattant avoir descouvert le thesaur, eut la couppe guorgée. Advenent le cas, ne seroit-ce pour chevreter ? Autresfoys est il est advenu : advenir encores pourroit. Non fera, Hercules ! Je recongnois en eulx tous une forme specifique, et proprieté individuale, laquelle nos majeurs nommoient Pantagruelisme, moienant laquelle jamais en maulvaise partie ne prendront choses quelconques, ilz congnoistront sourdre de bon, franc et loyal couraige. Je les ay ordinairement veuz bon vouloir en payement prendre, et en icelluy acquiescer, quand debilité de puissance y a esté associée.
De ce poinct expedié, à mon tonneau je retourne. Sus à ce vin, compaings. Enfans, beuvez à pleins guodetz. Si bon ne vous semble, laissez le. Je ne suys de ces importuns lifrelofres, qui par force, par oultraige et violence, contraignent les lans et compaignons trinquer, voire caros et alluz, qui pis est. Tout Beuveur de bien, tout Goutteux de bien, alterez, venens à ce mien tonneau, s'ils ne voulent, ne beuvent : s'ilz voulent et le vin plaist au guoust de la seigneurie de leurs seigneuries, beuvent franchement, librement, hardiment, sans rien payer, et ne l'espargnent. Tel est mon decret. Et paour ne ayez que le vin faille, comme feist es nopces de Cana en Galilée. Autant que vous en tireray par la dille, autant en entonneray par le bondon. Ainsi demeurera le tonneau inexpuisible. Il a source vive et vene perpetuelle. Tel estoit le brevaige contenu dedans la couppe de Tantalus representé par figure entre les saiges Brachmanes ; telle estoit en Iberie la montaigne de sel tant celebrée par Caton ; tel estoit le rameau d'or sacré à la deesse soubsterraine tant celebré par Virgile. C'est un vray Cornucopie de joyeuseté et raillerie. Si quelques foys vous semble estre expuysé jusques à la lie, non pourtant sera il à sec. Bon espoir y gist au fond, comme en la bouteille de Pandora : non desespoir, comme on bussart des Danaïdes.
[ Notez bien ce que j'ay dict, et quelle maniere de gens je invite. Car ( affin que personne n'y soit trompé ) à l'exemple de Lucillius, lequel protestoit n'escrire que à ses Tarentins et Consentinois : je ne l'ay persé que pour vous Gens de bien, Beuveurs de la prime cuvée, et Goutteux de franc alleu. Les geants doriphages avalleurs de frimars, ont au cul passions assez et assez sacs au croc pour venaison. Y vacquent s'ilz voulent. Ce n'est icy leur gibbier. Des cerveaulx à bourlet grabeleurs de corrections ne me parlez, je vous supplie on nom et reverence des quatre fesses qui vous engendrerent, et de la vivificque cheville qui pour lors les coupploit. Des Caphars encores moins : quoy que tous soient beuveurs oultrez, tous verollez croustelevez, guarniz de alteration inextinguible et manducation insatiable. Pourquoy ? Pource qu'ilz ne sont de bien, ains de mal, et de ce mal duquel journellement à Dieu requerons estre delivrez : quoy qu'ilz contrefacent quelques foys des gueux. Oncques vieil cinge ne feit belle moue. Arriere, mastins ! Hors de la quarriere, hors de mon soleil, cahuaille au Diable ! Venez vous icy culletans articuler mon vin et compisser mon tonneau ? Voyez cy le baston que Diogenes par testament, ordonna estre près luy posé après sa mort pour chasser et esrener ces larves bustuaires et mastins cerbericques. Pourtant arriere Cagotz. Aux ouailles mastins. Hors d'icy Caphards, de par le Diable hay. Estez vous encores là ? Je renonce ma part de Papimanie, si je vous happe. G22.g222.g222222. Davant davant ! Iront ilz ? Jamais ne puissiez vous fianter, que à sanglades d'estrivieres, jamais pisser, que à l'estrapade : jamais eschauffer, que à coups de baston !
Comment Pantagruel transporta une colonie 
de Utopiens en Dipsodie.
CHAPITRE I
Pantagruel avoir entierement conquesté le pays de Dipsodie, en icelluy transporta une colonie de Utopiens en nombre de 9 876 543 210 hommes, sans les femmes et petitz enfans, artizans de tous mestiers, et professeurs de toutes sciences liberales : pour ledict pays refraichir, peupler et orner, mal autrement habité et desert en grande partie. Et les transporta non tant pour l'excessive multitude d'hommes et femmes, qui estoient en Utopie multipliez comme locustes. Vous entendez assez, ja besoing n'est d'adventaige vous l'exposer, que les Utopiens avoient les genitoires tant feconds, et les Utopienes portoient matrices tant amples, gloutes, tenaces, et cellulées par bonne architecture, que, au bout de chascun neufvieme moys, sept enfans pour le moins, que masles que femelles, naissoient par chascun mariage, à l'imitation du peuple Judaïc en Ægypte : si de Lyra ne delyre. Non tant aussi pour la fertilité du sol, salubrité du ciel et commodité du pays de Dipsodie, que pour icelluy contenir en office et obeissance par nouveau transport de ses antiques et feaulx subjectz. Lesquelz de toute mémoire autre seigneur n'avoient congneu, recongneu, advoué ne servy, que luy. Et les quelz, des lors que nasquirent et entrerent on monde, avec le laict de leurs meres nourrices avoient pareillement sugcé la doulceur et debonnaireté de son regne, et en icelle estoient tousdis confictz, et nourriz. Qui estoit espoir certain, que plus tost defauldroient de vie corporelle que de ceste premiere et unicque subjection naturellement deue à leur prince, quelque lieu que feussent espars et transportez. Et non seulement telz seroient eulx et les enfans successivement naissans de leur sang, mais aussi en ceste feaulté et obéissance entretiendroient les nations de nouveau adjoinctes à son empire. Ce que veritablement advint, et ne feut aulcunement frustré en sa deliberation. Car si les Utopiens avant cestuy transport, avoient esté feaulx et bien recongnoissans, les Dipsodes avoir peu de jours avecques eulx conversé, l’estoient encores d'adventaige, par ne sçay quelle ferveur naturelle en tous humains au commencement de toutes œuvres qui leur vienent à gré. Seulement se plaignoient, obtestans tous les cieulx et intelligences motrices, de ce que plus toust n'estoit à leur notice venue la renommée du bon Pantagruel.
[ Noterez doncques icy Beuveurs, que la maniere d'entretenir et retenir pays nouvellement conquestez n'est (comme a esté l'opinion erronée de certains espritz tyrannicques à leur dam et deshonneur) les peuples pillant, forçant, angariant, ruinant, mal vexant et regissant avecques verges de fer : brief, les peuples mangeant et devorant, en la façon que Homere appelle le roy inique Demovore, c'est à dire mangeur de peuple. Je ne vous allegueray à ce propous les histoires antiques, seulement vous revocqueray en recordation de ce qu'en ont veu vos peres, et vous mesmes, si trop jeunes n'estez. Comme enfant nouvellement né les fault alaicter, berser, esjouir. Comme arbre nouvellement plantée les fault appuyer, asceurer, defendre de toutes vimeres, injures et calamitez. Comme personne saulvé de longue et forte maladie, et venent à convalescence les fault choyer, espargner, restaurer. De sorte qu'ilz conçoipvent en soy ceste opinion, n'estre on monde roy ne prince, que moins voulsissent ennemy, plus optassent amy. Ainsi Osiris, le grand roy des Ægyptiens, toute la terre conquesta : non tant à force d'armes, que par soulaigement des angaries, enseignemens de bien et salubrement vivre, loix commodes, gratieuseté et biensfaicts. Pourtant du monde feut il surnommé le grand roy Evergetes (c'est à dire bienfaicteur) par le commendement de Juppiter faict à une Pamyle.
Defaict Hesiode en sa Hierarchie colloque les bons dæmons (appelez les si voulez anges ou genies) comme moyens et mediateurs des dieux et hommes : supérieurs des hommes, inferieurs des dieux. Et pource que par leurs mains nous advienent les richesses et biens du ciel, et sont continuellement envers nous bienfaisans, tousjours du mal nous præservent, les dict estre en office de roys : comme bien tousjours faire, jamais mal, estant acte unicquement royal. Ainsi feut empereur de l'univers Alexandre Macedon. Ainsi feut par Hercules tout le continent possedé, les humains soullageant des monstres, oppressions, exactions et tyrannies, en bon traictement les gouvernant, en æquité et justice les maintenant, en benigne police et loix convenentes à l'assiete des contrées les instituent, suppliant à ce que deffailloit, ce que abondoit avalluant et pardonnant tout le passé, avecques oubliance sempiternelle de toutes offenses præcedentes, comme estoit la Amnestie des Atheniens, lors que feurent par la prouesse et industrie de Thrasybulus les tyrans exterminez : depuys en Rome exposée par Ciceron et renouvellée soubs l'empereur Aurelian.
[ Ce sont les philtres, iynges et attraictz d'amour, moienans lesquelz pacificquement on retient, ce que peniblement on avoit conquesté. Et plus en heur ne peut le conquerant regner, soit roy, soit prince ou philosophe, que faisant Justice à Vertus succeder. Sa vertu est apparue en la victoire et conqueste : sa justice apparoistra en ce que par la volunté et bonne affection du peuple donnera loix, publiera edictz, establira religions, fera droict à un chascun, comme de Octavian Auguste dict le noble poëte Maro :
Il qui estoit victeur, par le vouloir
Des gens vaincuz faisoit ses loix valoir.
[ C'est pourquoy Homere, en son Iliade, les bons princes et grands roys appelle Χoσμ’ητoрας λαῶυ c'est à dire ornateurs des peuples. Telle estoit la consideration de Numa Pompilius, roy second des Romains, juste, politic et philosophe, quand il ordonna au dieu Terme, le jour de sa feste, qu'on nommoit Terminales, rien n'estre sacrifié qui eust prins mort : nous enseignant que les termes, frontieres et annexes des royaulmes convient en paix, amitié, debonnaireté guarder et regir, sans ses mains souiller de sang et pillerie. Qui aultrement faict, non seulement perdera l'acquis, mais aussi patira ce scandale et opprobre, qu'on le estimera mal et à tort avoir acquis : par ceste consequence que l'acquest luy est entre mains expiré. Car les choses mal acquises mal deperissent. Et ores qu'il en eust toute sa vie pacificque jouissance, si toutesfoys l'acquest deperit en ses hoirs, pareil sera le scandale sus le defunct, et sa memoire en malediction, comme de conquerent inique. Car vous dictez en proverbe commun : « Des choses mal acquises le tiers hoir ne jouira. »
[ Notez aussi Goutteux fieffez, en cestuy article, comment par ce moyen Pantagruel feit d'un ange deux, qui est accident opposite au conseil de Charles Maigne, lequel feist d'un diable deux quand il transporta les Saxons en Flandre, et les Flamens en Saxe. Car, non povant en subjection contenir les Saxons par luy adjoincts à l'empire, que à tous momens n'entrassent en rebellion, si par cas estoit distraict en Hespaigne, ou autres terres loingtaines : les transporta en pays sien et obeissant naturellement, sçavoir est Flandres ; et les Hannuiers et Flamens, ses naturelz subjectz, transporta en Saxe, non doubtant de leur feaulté, encores qu'ilz transmigrassent en regions estranges. Mais advint que les Saxons continuerent en leur rebellion et obstination premiere : et les Flamens habitans en Saxe embeurent les meurs et contradictions des Saxons.

Comment Panurge feut faict chastellain de Salmiguondin
 en Dipsodie, et mangeoit son bled en herbe.
CHAPITRE II
Donnant Pantagruel ordre au gouvernement de toute Dipsodie, assigna la chastellenie de Salmiguondin à Panurge, valent par chascun an 6789106789 royaulx en deniers certains, non comprins l'incertain revenu des hanetons et cacquerolles, montant bon an mal an de 2435768 à 2435769 moutons à la grande laine. Quelques foys revenoit à 1234554321 seraphz, quand estoit bonne année de cacquerolles, et hanetons de requeste. Mais ce n'estoit tous les ans. Et se gouverna si bien et prudentement Monsieur le nouveau chastellain, qu'en moins de quatorze jours il dilapida le revenu certain et incertain de sa chastellenie pour troys ans. Non proprement dilapida, comme vous pourriez dire en fondations de monasteres, erections de temples, bastimens de collieges et hospitaulx, ou jectant son lard aux chiens. Mais despendit en mille petitz bancquetz et festins joyeulx ouvers à tous venens, mesmement tous bons compaignons, jeunes fillettes et mignonnes gualoises. Abastant boys, bruslant les grosses souches pour la vente des cendres, prenent argent d'avance, achaptant cher, vendent à bon marché, et mangeant son bled en herbe. Pantagruel adverty de l'affaire, n'en feut en soy aulcunement indigné, fasché ne marry. Je vous ay ja dict et encores rediz que c'estoit le meilleur petit et grand bon hommet que oncques ceigneït espée. Toutes choses prenoit en bonne partie, tout acte interpretoit à bien. Jamais ne se tourmentoit, jamais ne se scandalizoit. Aussi eust il esté bien forissu du deificque manoir de raison, si aultrement se feust contristé ou alteré. Car tous les biens que le ciel couvre et que la terre contient en toutes ses dimensions : haulteur, profondité, longitude et latitude, ne sont dignes d'esmouvoir nos affections, et troubler nos sens et espritz.
[ Seulement tira Panurge à part, et doulcettement luy remonstra que si ainsi vouloit vivre et n'estre aultrement mesnagier : impossible seroit, ou pour le moins bien difficile, le faire jamais riche.
« Riche ? respondit Panurge. Aviez vous là fermé vostre pensée ? Aviez vous en soing pris me faire riche en ce monde ? Pensez vivre joyeulx, de par li bon Dieu, et li bons homs ! Autre soing, autre soucy ne soit receup on sacrosainct domicile de vostre celeste cerveau. La serenité d'icelluy jamais ne soit troublée par nues quelconques de pensement passementé de meshaing et fascherie. Vous vivent joyeulx, guaillard, dehayt, je ne seray riche que trop. Tout le monde crie mesnaige, mesnaige. Mais tel parle de mesnaige, qui ne sçayt mie que c'est. C'est de moy que fault conseil prendre. Et de moy pour ceste heure prendrez advertissement, que ce qu'on me impute à vice a esté imitation des Université et Parlement de Paris : lieux es quelz consiste la vraye source et vive Idée de Pantheologie, de toute justice aussi. Hæreticque qui en doubte et fermement ne le croyt. Ilz toutesfoys en un jour mangent leur evesque, ou le revenu de l'evesché (c'est tout un) pour une année entiere, voyre pour deux aulcunes foys : c'est au jour qu'il y faict son entrée. Et n'y a lieu d'excuse, s'il ne vouloit estre lapidé sus l'instant.
« À esté aussi acte des quatre vertus principales : de Prudence, en prenent argent d'avance, car on ne sçayt qui mord ne qui rue. Qui sçayt si le monde durera encores troys ans ? Et ores qu'il durast d'adventaige, est il home tant fol qui se ausast promettre vivre troys ans ?
Oncq' homme n'eut les Dieux tant bien à main,
Qu'asceuré feust de vivre au lendemain.
« De Justice : commutative, en achaptant cher (je diz à credit), vendant à bon marché (je diz argent comptant). Que dict Caton en sa mesnagerie sus ce propos ? Il fault (dict il) que le perefamiles soit vendeur perpetuel. Par ce moyen est impossible qu'en fin riche ne devieigne, si tousjours dure l'apothecque. Distributive : donnant à repaistre aux bons (notez bons) et gentilz compaignons, lesquelz Fortune avoit jecté, comme Ulyxes, sus le roc de bon appetit, sans provision de mangeaille, et aux bonnes (notez bonnes) et jeunes gualoises (notez jeunes : car scelon la sentence de Hippocrates, jeunesse est impatiente de faim, mesmement si elle est vivace, alaigre, brusque, movente, voltigeante). Lesquelles gualoises voluntiers et de bon hayt font plaisir à gens de bien : et sont platonicques et ciceronianes jusques là qu'elles se reputent estre on monde nées non pour soy seulement, ains de leurs propres personnes font part à leur patrie, part à leurs amis.
[ « De force, en abastant les gros arbres, comme un second Milo, ruinant les obscures forestz, tesnieres de loups, de sangliers, de renards, receptacles de briguans et meurtriers, taulpinieres de assassinateurs, officines de faulx monnoieurs, retraictes d'hæreticques : et les complanissant en claires guarigues et belles bruieres, jouant des haulx boys, et præparant les sieges pour la nuict du jugement.
« De Temperance : mangeant mon bled en herbe, comme un Hermite, vivent de sallades et racines, me emancipant des appetitz sensuelz, et ainsi espargnant pour les estropiatz et souffreteux. Car ce faisant, j'espargne les sercleurs, qui guaingnent argent, les mestiviers, qui beuvent voluntiers et sans eau, les gleneurs, es quelz fault de la fouace, les basteurs, qui ne laissent ail, oignon ne eschalote es jardins par l'auctorité de Thestilis Virgiliane, les meusniers, qui sont ordinairement larrons, et les boulangiers, qui ne valent gueres mieulx. Est ce petite espargne : oultre la calamité des Mulotz, le deschet des greniers et la mangeaille des Charrantons et Mourrins ? De bled en herbe vous faictez belle saulse verde, de legiere concoction, de facile digestion. Laquelle vous esbanoist le cerveau, esbaudist les espritz animaux, resjouist la veue, ouvre l'appetit, delecte le goust, assere le cœur, chatouille la langue, faict le tainct clair, fortifie les muscles, tempere le sang, alliege le diaphragme, refraischist le foye, desoppile la ratelle, soulaige les roignons, assoupist les reins, desgourdist les spondyles, vuide les ureteres, dilate les vases spermaticques, abbrevie les cremasteres, expurge la vessie, enfle les genitoires, corrige le prepuce, incruste le balane, rectifie le membre : vous faict bon ventre, bien rotter, vessir, peder, fianter, uriner, esternuer, sangloutir, toussir, cracher, vomiter, baisler, mouscher, haleiner, inspirer, respirer, ronfler, suer, dresser le virolet et mille autres rares adventaiges.
— J'entends bien (dist Pantagruel) vous inferez que gens de peu d'esprit ne sçauroient beaucoup en brief temps despendre. Vous n'estez le premier, qui ayt conceu ceste hæresie. Neron le maintenoit, et sus tous humains admiroit C. Caligula son oncle, lequel en peu de jours avoit par invention mirificque despendu tout l'avoir et patrimoine que Tiberius luy avoit laissé. Mais en lieu de guarder et observer les loix cœnaires et sumptuaires des Romains, la Orchie, la Fannie, la Didie, la Licinie, la Cornelie, la Lepidiane, la Antie, et des Corinthiens : par les quelles estoit rigoreusement à un chascun defendu plus par an despendre que portoit son annuel revenu, vous avez faict Protervie, qui estoit entre les Romains sacrifice tel que de l'aigneau Paschal entre les Juifz. Il y convenoit tout mangeable manger : le reste jecter on feu, rien ne reserver au lendemain. Je le peuz de vous justement dire, comme le dist Caton de Albidius, lequel avoir en excessive despense mangé tout ce qu'il possedoit, restant seulement une maison, y mist le feu dedans, pour dire consummatum est, ainsi que depuys dist sainct Thomas Dacquin, quand il eut la Lamproye toute mangée. Cela non force. »
Comment Panurge loue les debteurs et emprunteurs.
CHAPITRE III
— Mais (demanda Pantagruel) quand serez vous hors de debtes ?
— Es calendes grecques, respondit Panurge ; lors que tout le monde sera content, et que serez heritier de vous mesmes. Dieu me guarde d'en estre hors. Plus lors ne trouverois qui un denier me prestast. Qui au soir ne laisse levain, ja ne fera au matin lever paste. Doibvez tous jours à quelqu'un. Par icelluy sera conti nuellement Dieu prié vous donner bonne, longue, et heureuse vie : craignant sa debte perdre, tousjours bien de vous dira en toutes compaignies, tousjours nouveaulx crediteurs vous acquestera, affin que par eulx vous faciez versure, et de terre d'aultruy remplissez son fossé. Quand jadis en Gaulle par l'institution des druydes, les serfz, varletz et appariteurs estoient tous vifz bruslez aux funerailles et exeques de leurs maistres et seigneurs : n'avoient ilz belle paour que leurs maistres et seigneurs mourussent ? Car ensemble force leurs estoit mourir. Ne prioient ilz continuellement leur grand dieu Mercure, avecques Dis le pere aux escuz, longuement en santé les conserver ? N'estoient ilz soingneux de bien les traicter et servir ? Car ensemble povoient ilz vivre au moins jusques à la mort. Croyez qu'en plus fervente devotion vos crediteurs priront Dieu que vivez, craindront que mourez, d'autant que plus ayment la manche que le braz, et la denare que la vie. Tesmoings les usuriers de Landerousse, qui n'a gueres se pendirent, voyans les bleds et vins ravaller en pris, et bon temps retourner. »
Pantagruel rien ne respondent, continua Panurge :
« Vray bot, quand bien je y pense, vous me remettez à poinct en ronfle veue, me reprochant mes debtes et crediteurs. Dea en ceste seule qualité je me reputois auguste, reverend, et redoubtable, que sus l'opinion de tous philosophes ( qui disent rien de rien n'estre faict ), rien ne tenent ne matiere premiere, estoys facteur et createur. Avois créé quoy ? Tant de beaulx et bons crediteurs. Crediteurs sont ( je le maintiens jusques au feu exclusivement ) creatures belles et bonnes. Qui rien ne preste est creature laide et mauvaise : creature du grand villain diantre d'enfer. Et faict quoy ? Debtes. O chose rare et antiquaire. Debtes, diz je, excedentes le nombre des syllabes resultantes au couplement de toutes les consonantes avecques les vocales, jadis projecté et compté par le noble Xenocrates. À la numerosité des crediteurs si vous estimez la perfection des debteurs, vous ne errerez en Arithmetique practicque.
« Cuidez-vous que je suis aise quand tous les matins autour de moy je voy ces crediteurs tant humbles, serviables et copieux en reverences ? Et quand je note que moy faisant à l'un visaige plus ouvert, et chere meilleure que es autres, le paillard pense avoir sa depesche le premier, pense estre le premier en date, et de mon ris cuyde que soit argent content ? Il m'est advis, que je joue encores le Dieu de la passion de Saulmur, accompaigné de ses Anges et Cherubins. Ce sont mes candidatz, mes parasites, mes salüeurs, mes diseurs de bons jours, mes orateurs perpetuelz. Et pensois veritablement en debtes consister la mon-taigne de Vertus heroicque descripte par Hesiode, en laquelle je tenois degré premier de ma licence : à laquelle tous humains semblent tirer et aspirer, mais peu y montent pour la difficulté du chemin, voyant au jourdhuy tout le monde en desir fervent et strident appetit de faire debtes et crediteurs nouveaulx. Tou-tesfoys il n'est debteur qui veult. Il ne faict crediteurs qui veult. Et vous me voulez debouter de ceste felicité soubeline ? Vous me demandez quand seray hors de debtes ?
[ « Bien pis y a, je me donne à sainct Babolin le bon sainct, en cas que toute ma vie je n'aye estimé debtes estre comme une connexion et colligence des Cieulx et Terre, un entretenement unicque de l'humain lignaige ; je dis sans lequel bien tost tous humains periroient : estre par adventure celle grande ame de l'univers, laquelle, scelon les Academicques, toutes choses vivifie. Qu'ainsi soit, repræsentez vous en esprit serain l'idée et forme de quelque monde, prenez si bon vous semble, le trentiesme de ceulx que imaginoit le philosophe Metrodorus, ou le soixante et dix-huyctieme de Petron : on quel ne soit debteur ne crediteur aulcun. Un monde sans debtes. Là entre les astres ne sera cours regulier quiconque. Tous seront en desarroy. Juppiter, ne s'estimant debiteur à Saturne, le depossedera de sa sphœre, et avecques sa chaine homericque suspendera toutes les intelligences, dieux, cieulx, dsemons, genies, heroes, diables, terre, mer, tous elemens. Saturne se r'aliera avecques Mars, et mettront tout ce monde en perturbation. Mercure ne vouldra soy asservir es aultres, plus ne sera leur Camille, comme en langue hetrusque estoit nommé. Car il ne leurs est en rien debteur. Venus ne sera venerée, car elle n'aura rien preste. La lune restera sanglante et tenebreuse. À quel propous luy departiroit le soleil sa lumière ? Il n'y estoit en rien tenu. Le soleil ne luyra sus leur terre : les astres ne y feront influence bonne. Car la terre desistoit leurs prester nourrissement par vapeurs et exhalations : des quelles disoit Heraclitus, prouvoient les stoiciens, Ciceron maintenoit estre les estoilles alimentées. Entre les elemens ne sera symbolisation, alternation, ne transmutation aulcune. Car l'un ne se reputera obligé à l'autre, il ne luy avoit rien presté. De terre ne sera faicte eau ; l'eau en aër ne sera transmuée ; de l'aër ne sera faict feu ; le feu n'eschauffera la terre. La terre rien ne produira que monstres. Titanes, Aloïdes, Geans ; il n'y pluyra pluye, n'y luyra lumiere, n'y ventera vent, n'y sera esté ne automne. Lucifer se desliera, et, sortant du profond d'enfer avecques les Furies, les Poines, et Diables cornuz, vouldra deniger des cieulx tous les dieux tant des majeurs comme des mineurs peuples.
« De cestuy monde rien ne prestant ne sera qu'une chienerie : que une brigue plus anomale que celle du Recteur de Paris, qu'une diablerie plus confuse que celle des jeuz de Doué. Entre les humains l'un ne saulvera l'aultre : il aura beau crier à l'aide, au feu, à l'eau, au meurtre, personne ne ira à secours. Pour-quoy ? Il n'avoit rien presté, on ne luy debvoit rien. Personne n'a interest en sa conflagration, en son naufrage, en sa ruine, en sa mort. Aussi bien ne prestoit il rien. Aussi bien n'eust il par apres rien presté. Brief de cestuy monde seront bannies Foy, Esperance, Charité. Car les homes sont nez pour l'ayde et secours des homes. En lieu d'elles succederont Defiance, Mespris, Rancune, avecques la cohorte de tous maulx, toutes maledictions, et toutes miseres. Vous penserez proprement que là eust Pandora versé sa bouteille. Les hommes seront loups es hommes. Loups guaroux et lutins, comme feurent Lychaon, Bellerophon, Nabugotdonosor ; briguans, assassineurs, empoisonneurs, malfaisans, malpensans, malveillans, haine portans un chascun contre tous, comme Ismael, comme Metabus, comme Timon Athenien, qui pour ceste cause feut surnommé μισἁυθрωπος. Si que chose plus facile en nature seroit nourrir en l’aër les poissons, paistre les cerfz on fond de l'ocean, que supporter ceste truandaille de monde, qui rien ne preste. Par ma foy je les hays bien.
[ « Et si au patron de ce fascheux et chagrin monde rien ne prestant, vous figurez l'autre petit monde, qui est l'home, vous y trouverez un terrible tintamarre. La teste ne vouldra prester la veue de ses œilz, pour guider les piedz et les mains. Les piedz ne la daigneront porter. Les mains cesseront travailler pour elle. Le cœur se faschera de tant se mouvoir pour les pouls des membres, et ne leurs prestera plus. Le poulmon ne luy fera prest de ses souffletz. Le foye ne luy envoyra sang pour son entretien. La vessie ne vouldra estre debitrice aux roignons : l'urine sera supprimée. Le cerveau considerant ce train desnaturé, se mettra en resverie, et ne baillera sentement es nerfz, ne mouvement es muscles. Somme, en ce monde desrayé, rien ne debvant, rien ne prestant, rien ne empruntant, vous voirez une conspiration plus pernicieuse que n'a figuré. Æsope en son Apologue. Et perira sans doubte : non perira seulement, mais bien tost perira, feust ce Æsculapius mesmes. Et ira soubdain le corps en putrefaction : l'ame toute indignée prendra course à tous les Diables, apres mon argent. »
Continuation du discours de Panurge, à la louange
 des presteurs et debteurs.
CHAPITRE IV
« Au contraire representez vous un monde autre, on quel un chascun preste, un chascun doibve, tous soient debteurs, tous soient presteurs. O quelle harmonie sera parmy les reguliers mouvemens des Cieulz. Il m'est advis que je l'entends aussi bien que feist oncques Platon. Quelle sympathie entre les ele-mens. O comment Nature se y delectera en ses œuvres et productions, Ceres chargée de bleds, Bacchus de vins, Flora de fleurs, Pomona de fruictz, Juno en son aër serain, seraine, salubre, plaisante.
« Je me pers en ceste contemplation. Entre les humains Paix, Amour, Dilection, Fidélité, repous, banquetz, festins, joye, liesse, or, argent, menue monnoie, chaisnes, bagues, marchandises troteront de main en main. Nul proces, nulle guerre, nul debat : nul n'y sera usurier, nul leschart, nul chichart, nul refusant. Vray Dieu, ne sera ce l'aage d'or, le regne de Saturne ? L'idée des regions Olympicques : es quelles toutes autres vertus cessent, charité seule regne, regente, domine, triumphe ? Tous seront bons, tous seront beaulx, tous seront justes. O monde heureux. O gens de cestuy monde heureux. O beatz troys et quatre foys. Il m'est advis que je y suis. Je vous jure le bon Vraybis, que si cestuy monde, beat monde, ainsi à un chascun prestant, rien ne refusant, eust Pape foizonnant en cardinaulx et associé de son Sacré Colliege, en peu d'années vous y voiriez les sainctz plusdruz, plus miraclificques, à plus de leçons, plus de veuz, plus de bastons et plus de chandelles, que ne sont tous ceulx des neufz eveschez de Bretaigne. Exceptez seulement sainct Ives. Je vous prie, considerez comment le noble Patelin, voulant deifier et par divines louenges mettre jusques au tiers ciel le pere de Guillaume Jousseaulme, rien plus ne dist sinon :
Et si prestoit
Ses denrées à qui en vouloit.
« O le beau mot. À ce patron figurez nostre microcosme, id est, petit monde, c'est l'homme, en tous ses membres prestans, empruntans, doibvans, c'est à dire en son naturel. Car nature n'a creé l'homme que pour prester et emprunter. Plus grande n'est l'harmonie des cieux que sera de sa police. L'intention du fondateur de ce microcosme, est y entretenir l'ame, laquelle il y a mise comme hoste, et la vie. La vie consiste en sang. Sang est le siege de l'ame. Pourtant un seul labeur poine ce monde, c'est forger sang continuellement. En ceste forge sont tous membres en office propre : et est leur hierarchie telle que sans cesse l'un de l'autre emprunte, l'un à l'autre preste, l'un à l'autre est deb-teur. La matiere et metal convenable pour estre en sang transmué est baillée par nature : Pain et Vin. En ces deux sont comprinses toutes especes des alimens. Et de ce est dict le companage en langue goth. Pour icelles trouver, præparer, et cuire, travaillent les mains, cheminent les piedz et portent toute ceste machine ; les œilz tout conduisent ; l'appetit en l'orifice de l'estomach moyenant un peu de melancholie aigrette, que luy est transmis de la ratelle, admonneste de enfourner viande. La langue en faict l'essay ; les dens la maschent ; l'estomach la reçoit, digere et chylifie ; les venes mesaraïcques en sugcent ce qu'est bon et idoine, delaissent les excremens, les quelz par vertus expulsive sont vuidez hors par expres conduictz : puys la portent au foye ; il la transmue de rechef, et en faict sang.
« Lors quelle joye pensez vous estre entre ces officiers, quand ilz ont veu ce ruisseau d'or, qui est leur seul restaurant ? Plus grande n'est la joye des Alchymistes, quand apres longs travaulx, grand soing et despense, ilz voyent les metaulx transmuez dedans leurs fourneaulx. Adoncques chascun membre se præpare et s'esvertue de nouveau à purifier et affiner cestuy thesaur. Les roignons par les venes emulgentes en tirent l'aiguosité, que vous nommez urine, et par les ureteres la découllent en bas. Au bas trouve receptacle propre, c'est la vessie, laquelle en temps oportun la vuide hors. La ratelle en tire le terrestre, et la lie, que vous nommez melancholie. La bouteille du fiel en soubstraict la cholere superflue. Puys est transporté en une autre officine pour mieulx estre affiné, c'est le cœur. Lequel par ses mouvemens diastolicques et systolicques le subtilie et enflambe, tellement que par le ventricule dextre le mect à perfection, et par les venes l'envoye à tous les membres. Chascun membre l'attire à soy et s'en alimente à sa guise : pieds, mains, œilz, tous ; et lors sont faictz debteurs, qui paravant estoient presteurs. Par le ventricule gausche il le faict tant subtil, qu'on le dict spirituel : et l'envoye à tous les membres par ses arteres, pour l'autre sang des venes eschauffer et esventer. Le poulmon ne cesse avecques ses lobes et souffletz le refraischir. En recongnoissance de ce bien le cœur luy en depart le meilleur par la vene arteriale. En fin tant est affiné dedans le retz merveilleux, que par après en sont faictz les espritz animaulx, moyenans les quelz elle imagine, discourt, juge, resoust, delibere, ratiocine, et rememore. Vertus guoy je me naye, je me pers, je m'esguare, quand je entre on profond abisme de ce monde ainsi prestant, ainsi doibvant. Croyez que chose divine est prester : debvoir est vertus Heroicque.
[ « Encores n'est ce tout. Ce monde prestant, doibvant, empruntant, est si bon, que ceste alimentation parachevée, il pense desja prester à ceulx qui ne sont encores nez : et par prest se perpetuer, s'il peult, et multiplier en images à soy semblables, ce sont enfans. À ceste fin chascun membre du plus precieux de son nourrissement decide et roigne une portion, et la renvoye en bas : nature y a præparé vases et receptacles opportuns, par les quelz descendent es genitoires en longs ambages et flexuositez, reçoit forme competente, et trouve lieux idoines, tant en l'homme comme en la femme, pour conserver et perpetuer le genre humain. Ce faict le tout par prestz et debtes de l'un à l'autre : dont est dict le debvoir de mariage. Poine par nature est au refusant interminée, acre vexation parmy les membres, et furie parmy les sens : au prestant loyer consigné, plaisir, alaigresse, et volupté. »

Comment Pantagruel deteste les debteurs
 et emprunteurs.
CHAPITRE V
— J'entends (respondit Pantagruel) et me semblez bon topicqueur et affecté à vostre cause, mais preschez et patrocinez d'icy à la Pentecoste, en fin vous serez esbahy comment rien ne me aurez persuadé, et par vostre beau parler, ja ne me ferez entrer en debtes. Rien (dict le sainct Envoyé) à personne ne doibvez, fors amour et dilection mutelle.
[ « Vous me usez icy de belles graphides et diatyposes, et me plaisent tresbien : mais je vous diz, que si figurez un affronteur efronté et importun emprunteur entrant de nouveau en une ville ja advertie de ses meurs, vous trouverez que à son entrée plus seront les citoyens en effroy et trepidation, que si la Peste y entroit en habillement tel que la trouva le philosophe Tyanien dedans Ephese. Et suys d'opinion que ne erroient les Perses, estimans le second vice estre mentir : le premier estre debvoir. Car debtes et mensonges sont ordinairement ensemble ralliez.
« Je ne veulx pourtant inferer que jamais ne faille debvoir, jamais ne faille prester. Il n'est si riche qui quelques foys ne doibve. Il n'est si paouvre, de qui quelques foys on ne puisse emprunter. L'ocasion sera telle que la dict Platon en ses loix, quand il ordonne qu'on ne laisse chés soy les voysins puiser eau, si premierement ilz n'avoient en leurs propres pastifz fous-soié et beché jusques à trouver celle espece de terre qu'on nomme Ceramite (c'est terre à potier) et là n'eussent rencontré source ou degout d'eaux. Car icelle terre par sa substance qui est grasse, forte, lize et dense, retient l'humidité, et n'en est facilement faict escours ne exhalation. Ainsi est ce grande ver-gouigne, tousjours, en tous lieux, d'un chascun emprunter, plus toust que travailler et guaingner. Lors seulement debvroit on (scelon mon jugement) prester, quand la personne travaillant n'a peu par son labeur faire guain : ou quand elle est soubdainement tombée en perte inopinée de ses biens. Pourtant laissons ce propos, et dorenavant ne vous atachez à crediteurs : du passé je vous delivre.
— Le moins de mon plus (dist Panurge) en cestuy article sera vous remercier ; et, si les remercimens doibvent estre mesurez par l'affection des biensfaic-teurs, ce sera infiniment, sempiternellement : car l'amour que de vostre grace me portez, est hors le dez d'estimation, il transcende tout poix, tout nombre, toute mesure, il est infiny, sempiternel. Mais le mesurant au qualibre des biensfaictz et contentement des recepvans, ce sera assez laschement. Vous me faictez des biens beaucoup, et trop plus que ne m'appartient, plus que n'ay envers vous deservy, plus que ne reque-roient mes merites, force est que le confesse : mais non mie tant que pensez en cestuy article.
« Ce n'est là que me deult, ce n'est là que me cuist et demange. Car dorenavant estant quitte quelle contenence auray je ? Croiez que je auray maulvaise grace pour les premiers moys, veu que je n'y suis ne nourry ne accoustumé. J'en ay grand paour. D'adventaige desormais ne naistra ped en tout Salmiguondi-noys, qui ne ayt son renvoy vers mon nez. Tous les peteurs du monde petans disent : « Voy là pour les quittes. » Ma vie finera bien toust, je le prævoy. Je vous recommande mon epitaphe. Et mourray tout confict en pedz. Si quelque jour pour restaurant à faire peter les bonnes femmes en extreme passion de colicque venteuse, les medicamens ordinaires ne satisfont aux medicins, la momie de mon paillard et empeté corps leurs sera remede præsent. En prenent tant peu que direz, elles peteront plus qu'ilz n'entendent. C'est pourquoy je vous prirois voluntiers que de debtes me laissez quelque centurie ; comme le roy Loys unzieme, jectant hors de procès Miles d'Illiers evesque de Chartres, feut importuné luy en laisser quelque un pour se exercer. J'ayme mieux leurs donner toute ma Cacqueroliere, ensemble ma hannetonniere : rien pourtant ne deduisant du sort principal.
— Laissons (dist Pantagruel) ce propos, je vous l'ay ja dict une foys. »
Pourquoy les nouveaulx mariez estoient exemptz 
d'aller en guerre.
CHAPITRE VI
— Mais (demanda Panurge) en quelle loy estoit ce constitué et estably, que ceulx qui vigne nouvelle planteroient, ceulx qui logis neuf bastiroient : et les nouveaulx mariez seroient exemptz d'aller en guerre pour la premiere année ?
— En la loy (respondit Pantagruel) de Moses.
— Pour quoy (demanda Panurge) les nouveaulx mariez ? Des planteurs de vigne, je suis trop vieulx pour me soucier : je acquiesce on soucy des vendangeurs, et les beaulx bastisseurs nouveaulx de pierres mortes ne sont escriptz en mon livre de vie. Je ne bastis que pierres vives, ce sont hommes.
— Scelon mon jugement (respondit Pantagruel) c'estoit affin que pour la premiere année ilz jouissent de leurs amours à plaisir, vacassent à production de lignage, et feissent provision de heritiers. Ainsi pour le moins, si l'année seconde estoient en guerre occis, leur nom et armes restast en leurs enfans.
[ « Aussi que leurs femmes on congneust certainement estre ou brehaignes ou fecondes ( car l'essay d'un an leurs sembloit suffisant, attendu la maturité de l'aage en laquelle ilz faisoient nopces ) pour mieulx après le decès des mariz premiers les colloquer en secondes nopces : les fecondes, à ceulx qui vouldroient multiplier en enfans, les brehaignes, à ceulx qui n'en appeteroient et les prendroient pour leurs vertus, sçavoir, bonnes graces, seulement en consolation domesticque, et entretenement de mesnaige.
— Les prescheurs de Varenes (dist Panurge) detestent les secondes nopces, comme folles et deshonnestes.
— Elles sont (respondit Pantagruel) leurs fortes fiebvres quartaines.
— Voire (dist Panurge) et à frere Enguainnant aussi, qui en plain sermon preschant à Parillé et detestant les nopces secondes, juroit, et se donnoit au plus viste diable d'enfer, en cas que mieulx n'aymast depuceller cent filles, que biscoter une vefve. Je trouve vostre raison bonne et bien fondée. Mais que diriez vous, si ceste exemption leurs estoit oultroyée, pour raison que, tout le decours d'icelle prime année, ilz auroient tant taloché leurs amours de nouveau possedez (comme c'est l'æquité et debvoir), et tant esgoutté leurs vases spermaticques, qu'ilz en restoient tous effilez, tous evirez, tous enervez et flatriz. Si que advenent le jour de bataille, plus tost se mettroient au plongeon comme canes, avecques le baguaige, que avecques les combatans et vaillans champions on lieu on quel par Enyo est meu le hourd et sont les coups departiz. Et soubs l'estandart de Mars ne frapperoient coup qui vaille. Car les grands coups auroient ruez soubs les courtines de Venus s'amie. Qu'ainsi soit, nous voyons encores maintenant, entre autres reliques et monumens d'antiquité, qu'en toutes bonnes maisons, après ne sçay quantz jours, l'on envoye ces nouveaux mariez veoir leur oncle : pour les absenter de leurs femmes et ce pendent soy reposer, et de rechief se avitailler pour mieux au retour combatre, quoy que souvent ilz n'ayent ne oncle ne tante. En pareille forme que le roy Petault, après la journée des Cornabons, ne nous cassa proprement parlant, je diz moy et Courcaillet, mais nous envoya refraischir en nos maisons. Il est encores cherchant la sienne. La marraine de mon grand pere me disoit, quand j'estois petit, que
Patenostres et oraisons
Sont pour ceulx là qui les retiennent.
Un fiffre allants en fenaisons 
Est plus fort que deux qui en viennent.
« Ce que me induict en ceste opinion est que les planteurs de vigne à poine mangeoient raisins, ou beuvoient vin de leur labeur durant la première année : et les bastisseurs, pour l'an premier, ne habitoient en leurs logis de nouveau faictz, sur poine de y mourir suffocquez par deffault de expiration, comme doctement a noté Galen, lib. 2, de la difficulté de respirer. Je ne l'ay demandé sans cause bien causée, ne sans raison bien resonnante. Ne vous desplaise. »
Comment Panurge avoit la pusse en l'aureille,
 et desista porter sa magnificque braguette.
CHAPITRE VII
Au lendemain Panurge se feit perser l'aureille dextre à la Judaique, et y atacha un petit anneau d'or à ouvraige de tauchie, on caston duquel estoit une pusse enchassée. Et estoit la pusse noire, affin que de rien ne doubtez. C'est belle chose, estre en tous cas bien informé. La despense de laquelle, raportée à son bureau, ne montoit par quartier gueres plus que le mariage d'une tigresse hircanicque, comme vous pourriez dire 600000 malvedis. De tant excessive despence se fascha lors qu'il feut quitte, et depuis la nourrit en la façon des tyrans et advocatz, de la sueur et du sang de ses subjectz. Print quatre aulnes de bureau : s'en acoustra comme d'une robbe longue à simple cousture ; desista porter le hault de ses chausses, et attacha des lunettes à son bonnet. En tel estat se præsenta devant Pantagruel : lequel trouva le desguisement estrange, mesmement ne voyant plus sa belle et magnificque braguette, en laquelle il souloit comme en l'ancre sacré constituer son dernier refuge contre tous naufraiges d'adversité. N'entendent le bon Pantagruel ce mystere, le interrogea demandant que prætendoit ceste nouvelle prosopopée.
— J'ay (respondit Panurge) la pusse en l'aureille. Je me veulx marier.
— En bonne heure soit, dist Pantagruel, vous m'en avez bien resjouy. Vrayement je n'en vouldrois pas tenir un fer chauld. Mais ce n'est la guise des amoureux, ainsi avoir bragues avalades, et laisser pendre sa chemise sur les genoilx sans hault de chausses : avecques robbe longue de bureau, qui est couleur inusitée en robbes talares entre gens de bien et de vertus. Si quelques personaiges de hæresies et sectes particuliaires s'en sont autres fois acoustrez, quoy que plusieurs l’ayent imputé à piperie, imposture et affectation de tyrannie sus le rude populaire, je ne veulx pourtant les blasmer, et en cela faire d'eulx jugement sinistre. Chascun abonde en son sens : mesmement en choses foraines, externes et indifferentes, lesquelles de soy ne sont bonnes ne maulvaises, pource qu'elles ne sortent de nos cœurs et pensées, qui est l'officine de tout bien et tout mal : bien, si bonne est, et par le esprit munde reiglée l'affection ; mal, si hors æquité par l'esprit maling est l'affection depravée. Seulement me desplaist la nouveaulté et mespris du commun usaige.
— La couleur, respondit Panurge, est aspre aux potz, à propos, c'est mon bureau, je le veulx dorenavant tenir et de près reguarder à mes affaires. Puys qu'une foys je suis quitte, vous ne veistes oncques homme plus mal plaisant que je seray, si Dieu ne me ayde. Voiez cy mes bezicles. À me veoir de loing vous diriez proprement que c'est frere Jan Bourgeoys. Je croy bien que l'année qui vient je prescheray encores une foys la croisade. Dieu guard de mal les pelotons. Voiez vous ce bureau ? Croiez qu'en luy consiste quelque occulte proprieté à peu de gens congneue. Je ne l'ay prins qu'à ce matin, mais desja j'endesve, je deguene, je grezille d'estre marié et labourer en diable bur dessus ma femme, sans craincte des coups de baston. O le grand mesnaiger que je seray. Après ma mort on me fera brusler en bust honorincque : pour en avoir les cendres en memoire et exemplaire du mesnaiger perfaict. Corbieu sus cestuy mien bureau ne se joue mon argentier d'allonger les ss. Car coups de poing troteroient en face.
« Voyez moy davant et darriere : c'est la forme d'une toge, antique habillement des Romains on temps de paix. J'en ay prins la forme en la columne de Trajan à Rome, en l'arc triumphal aussi de Septimius Severus. Je suis las de guerre : las des sages et hocquetons. J'ay les espaules toutes usées à force de porter harnois. Cessent les armes, regnent les Toges. Au moins pour toute ceste subsequente année si je suis marié, comme vous me allegastez hier par la loy Mosaïque.
[ « Au reguard du hault de chausses, ma grande tante Laurence jadis me disoit, qu'il estoit faict pour la braguette. Je le croy, en pareille induction que le gentil falot Galen, lib. 9, de l'usage de nos membres, dict la teste estre faicte pour les œilz. Car nature eust peu mettre nos testes aux genoulx ou aux coubtes ; mais ordonnant les œilz pour descouvrir au loing, les fixa en la teste comme en un baston au plus hault du corps : comme nous voyons les phares et haultes tours sus les havres de mer estre erigées, pour de loing estre veue la lanterne. Et pource que je vouldrois quelque espace de temps, un an pour le moins, respirer de l'art militaire, c'est à dire me marier, je ne porte plus braguette, ne par consequent hault de chausses. Car la braguette est premiere piece de harnoys pour armer l'homme de guerre. Et maintiens jusques au feu (exclusivement entendez) que les Turcs ne sont aptement armez, veu que braguettes porter est chose en leurs loix defendue.
Comment la braguette est premiere piece de harnois
 entre gens de guerre.
CHAPITRE VIII
— Voulez vous, dist Pantagruel, maintenir que la braguette est piece premiere de harnois militaire ? C'est doctrine moult paradoxe et nouvelle. Car nous disons que par esprons on commence soy armer.
— Je le maintiens, respondit Panurge : et non à tord je le maintiens. Voyez comment nature voulent les plantes, arbres, arbrisseaulx, herbes et zoophytes, une fois par elle creez, perpetuer et durer en toute succession de temps, sans jamais deperir les especes, encores que les individuz perissent, curieusement arma leurs germes et semences, es quelles consiste icelle perpetuité, et les a muniz et couvers par admirable industrie de gousses, vagines, testz, noyaulx, calicules, coques, espiz, pappes, escorces, echines poignans : qui leurs sont comme belles et fortes braguettes naturelles. L'exemple y est manifeste en Poix, Febves, Faseolz, Noix, Alberges, Cotton, Colocynthes, Bleds, Pavot, Citrons, Chastaignes, toutes plantes generalement. Es quelles voyons apertement le germe et la semence plus estre couverte, munie et armée qu'autre partie d'icelles. Ainsi ne pourveut nature à la perpetuité de l'humain genre. Ains crea l'homme nud, tendre, fragile, sans armes, ne offensives ne defensives, en estat d'innocence et premier aage d'or, comme animant, non plante : comme animant (diz-je) né à paix, non à guerre, animant né à jouissance mirificque de tous fruictz et plantes vegetables, animant né à domination pacificque sus toutes bestes.
« Advenent la multiplication de malice entre les humains en succession de l'aage de fer, et regne de Juppiter, la terre commença à produire Orties, Chardons, Espines, et telle autre maniere de rebellion contre l'homme entre les vegetables ; d'autre part, presque tous animaulx par fatale disposition se emanciperent de luy, et ensemble tacitement conspirerent plus ne le servir, plus ne luy obeir, en tant que resister pourroient, mais luy nuire scelon leur faculté et puissance. L'homme adoncques, voulent sa premiere jouissance maintenir et sa premiere domination continuer : non aussi povant soy commodement passer du service de plusieurs animaulx, eut necessité soy armer de nouveau.
— Par la dive Oye guenet (s'escria Pantagruel) depuys les dernieres pluyes tu es devenu grand lifrelofre, voyre diz je philosophe.
— Considerez (dist Panurge) comment nature l'inspira soy armer, et quelle partie de son corps il commença premier armer. Ce feut (par la vertus Dieu) la couille,
Et le bon messer Priapus,
Quand eut faict, ne la pria plus.
Ainsi nous le tesmoigne le capitaine et philosophe hebrieu Moses, affermant qu'il se arma d'une brave et gualante braguette, faicte par moult belle invention de feueilles de figuier : les quelles sont naïfves, et du tout commodes en dureté, incisure, frizure, polissure, grandeur, couleur, odeur, vertus et faculté pour couvrir et armer couilles. Exceptez moy les horrificques couilles de Lorraine, les quelles à bride avalée descendent au fond des chausses, abhorrent le mannoir des braguettes haultaines, et sont hors toute methode : tesmoing Viardiere le noble Valentin, lequel un premier jour de may, pour plus guorgias estre, je trouvay à Nancy, descrotant ses couilles extendues sus une table, comme une cappe à l'hespaignole. Doncques ne fauldra dorenavant dire, qui ne vouldra improprement parler, quand on envoyra le franc taulpin en guerre :
« Saulve Tevot le pot au vin, »
c'est le cruon. Il fault dire :
« Saulve Tevot le pot au laict, »
ce sont les couilles : de par tous les diables d'enfer.
« La teste perdue, ne perist que la persone ; les couilles perdues, periroit toute humaine nature. C'est ce que meut le gualant Cl. Galen, lib. 1 de spermate, à bravement conclure, que mieulx (c'est à dire moindre mal) seroit, poinct de cœur n'avoir, que poinct de genitoires. Car là consiste, comme en un sacré repositoire : le germe conservatif de l'humain lignage. Et croieroys pour moins de cent francs, que ce sont les propres pierres moyenans les quelles Deucalion de Pyrrha restituerent le germe humain, aboly par le deluge poétique. C'est ce qui meut le vaillant Justinian, lib. 4 de cagotis tollendis, à mettre summum bonum in braguibus et braguetis. Pour ceste et aultres causes le seigneur de Merville, essayant quelque jour un harnoys neuf pour suyvre son roy en guerre (car du sien antique et à demy rouillé plus bien servir ne se povoit, à cause que depuys certaines années la peau de son ventre s'estoit beaucoup esloingnée des roignons) sa femme consydera en esprit contemplatif, que peu de soing avoit du pacquet et baston commun de leur mariage, veu qu'il ne l'armoit que de mailles, et feut d'advis qu'il le munist tresbien et gabionnast d'un gros armet de joustes, lequel estoit en son cabinet inutile. D'icelle sont escriptz ces vers on tiers livre du Chiabrena des pucelles :
Celle qui veid son mary tout armé,
Fors la braguette, aller à l'escarmouche,
Luy dist : « Amy, de paour qu'on ne vous touche,
Armez cela, qui est le plus aymé. »
Quoy ? tel conseil doibt-il estre blasmé ?
Je diz que non. Car sa paour la plus grande
De perdre estoit, le voyant animé,
Le bon morceau dont elle estoit friande.
Desistez doncques, vous esbahir de ce nouveau mien acoustrement. »
Comment Panurge se conseille à Pantagruel,
 pour sçavoir s'il se doibt marier.
CHAPITRE IX
Pantagruel rien ne replicquant, continua Panurge, et dist avecques un profond souspir :
« Seigneur vous avez ma deliberation entendue, qui est me marier, si de malencontre n'estoient tous les trous fermez, clous et bouclez : je vous supply par l'amour que si long temps m'avez porté, dictez m'en vostre advis,
— Puis (respondit Pantagruel) qu'une foys en avez jecté le dez et ainsi l'avez decreté, et prins en ferme deliberation, plus parler n'en fault, reste seulement la mettre à execution.
— Voyre mais (dist Panurge) je ne la vouldrois executer sans vostre conseil et bon advis.
— J'en suis (respondit Pantagruel) d'advis, et vous le conseille.
— Mais (dist Panurge) si vous congnoissiez, que mon meilleur feust tel que je suys demeurer, sans entreprendre cas de nouvelleté, j'aymerois mieulx ne me marier poinct.
— Poinct doncques ne vous mariez, respondit Pantagruel.
— Voire mais (dist Panurge) vouldriez vous qu'ainsi seulet je demeurasse toute ma vie sans compaignie conjugale ? Vous sçavez qu'il est escript : veh soli. L'homme seul n'a jamais tel soulas qu'on veoyd entre gens mariez.
— Mariez-vous doncq de par Dieu, respondit Pantagruel.
— Mais si (dist Panurge) ma femme me faisoit coqu, comme vous sçavez qu'il en est grande année, ce seroit assez pour me faire trespasser hors les gonds de patience. J'ayme bien les coquz, et me semblent gens de bien, et les hante voluntiers : mais pour mourir je ne le vouldroys estre. C'est un poinct qui trop me poingt.
— Poinct doncques ne vous mariez (respondit Pan tagruel). Car la sentence de Senecque est veritable hors toute exception. Ce qu'à aultruy tu auras faict, soys certain qu'aultruy te fera.
— Dictez vous (demanda Panurge) cela sans exception ?
— Sans exception il le dict, respondit Pantagruel.
— Ho ho (dist Panurge) de par le petit diable. Il entend en ce monde, ou en l’aultre. Voyre mais puis que de femme ne me peuz passer en plus qu'un aveugle de baston ( car il fault que le virolet trote, aultrement vivre ne sçauroys ), n'est ce le mieulx que je me associe quelque honneste et preude femme, qu'ainsi changer de jour en jour avecques continuel dangier de quelque coup de baston, ou de la verolle pour le pire ? Car femme de bien oncques ne me feut rien. Et n'en desplaise à leurs mariz.
— Mariez vous doncq de par Dieu, respondit Pantagruel.
— Mais si (dist Panurge) Dieu le vouloit, et advint que j'esposasse quelque femme de bien, et elle me batist, je seroys plus que tiercelet de Job, si je n'enrageois tout vif. Car l'on m'a dict que ces tant femmes de bien ont communement maulvaise teste, aussi ont elles bon vinaigre en leur mesnaige. Je l'auroys encores pire, et luy batteroys tant et trestant sa petite oye, ce sont braz, jambes, teste, poulmon, foye et ratelle, tant luy deschicqueterois ses habillemens à bastons rompuz, que le grand Diole en attendroit l'ame damnée à la porte. De ces tabus je me passerois bien pour ceste année, et content serois n'y entrer poinct.
— Poinct doncques ne vous mariez, respondit Pantagruel.
— Voire mais (dist Panurge) estant en estat tel que je suis, quitte et non marié ( notez que je diz quitte en la male heure, car, estant bien fort endebté, mes crediteurs ne seroient que trop soingneux de ma paternité ), mais quitte, et non marié, je n'ay personne qui tant de moy se souciast, et amour tel me portast, qu'on dit estre amour conjugal. Et si par cas tombois en maladie, traicté ne serois qu'au rebours. Le saige dict : là où n'est femme, j'entends merefamiles, et en mariage légitime, le malade est en grand estrif. J'en ay veu claire experience en papes, legatz, cardinaulx, evesques, abbez, prieures, presbtres et moines. Or là jamais ne m'auriez.
— Mariez vous doncq, de par Dieu, respondit Pantagruel.
— Mais si (dist Panurge) estant malade et impotent au debvoir de mariage, ma femme impatiente de ma langueur, à aultruy se abandonnoit, et non seulement ne me secourust au besoing, mais aussi se mocquast de ma calamité et (que pis est) me desrobast, comme j'ay veu souvent advenir : ce seroit pour m'achever de paindre et courir les champs en pourpoinct.
— Poinct doncques ne vous mariez, respondit Pantagruel.
— Voire mais (dist Panurge) je n'aurois jamais aultrement filz ne filles legitimes, es quelz j'eusse espoir mon nom et armes perpetuer, es quelz je puisse laisser mes heritaiges et acquestz (j'en feray de beaulx un de ces matins, n'en doubtez, et d'abondant seray grand retireur de rantes) avecques les quelz je me puisse esbaudir, quand d'ailleurs serois meshaigné, comme je voys journellement vostre tant bening et debonnaire pere faire avecques vous, et font tous gens de bien en leur serrail et privé. Car quitte estant, marié non estant, estant par accident fasché, en lieu de me consoler, advis m'est que de mon mal riez.
— Mariez vous doncq, de par Dieu, respondit Pantagruel.
Comment Pantagruel remonstre à Panurge difficile
chose estre le conseil de mariage, et des sors
Homeriques et Virgilianes.
CHAPITRE X
— Vostre conseil (dist Panurge) soubs correction, semble à la chanson de Ricochet. Ce ne sont que sarcasmes, mocqueries, et redictes contradictoires. Les unes destruisent les aultres. Je ne sçay es quelles me tenir.
— Aussi (respondit Pantagruel), en vos propositions tant y a de si et de mais, que je n'y sçaurois rien fonder ne rien resouldre. N'estez vous asceuré de vostre vouloir ? Le poinct principal y gist : tout le reste est fortuit et dependent des fatales dispositions du Ciel. Nous voyons bon nombre de gens tant heureux, à ceste rencontre, qu'en leur mariage semble reluire quelque Idée et repræsentation des joyes de paradis. Aultres y sont tant malheureux, que les Diables qui tentent les Hermites par les desers de Thebaide et Monsserrat ne le sont d'adventaige. Il se y convient mettre à l'adventure, les œilz bandez, baissant la teste, baisant la terre, et se recommandant à Dieu au demourant, puys qu'une foys l'on se y veult mettre. Aultre asceurance ne vous en sçauroys je donner.
[ « Or voyez cy que vous ferez, si bon vous semble. Apportez moy les œuvres de Virgile, et, par troys foys avecques l'ongle les ouvrans, explorerons, par les vers du nombre entre nous convenu, le sort futur de vostre mariage. Car comme par sors Homericques souvent on a rencontré sa destinée : tesmoing Socrates, lequel, oyant en prison reciter ce metre de Homere dict de Achilles, 9. Iliad. :
'Hματί κεν τрιτἁτῳ фθίην ἐрίбωλον ίκοίμην.
Je parviendray sans faire long sejour,
En Phthie belle et fertile, au tiers jour,
præveid qu'il mourroit le tiers subsequent jour, et le asceura à Æschines : comme escrivent Plato in Critone, Ciceron, primo De divinatione, et Diogenes Laertius. Tesmoing Opilius Macrinus au quel, couvoitant sçavoir qu'il seroit Empereur de Rome, advint en sort ceste sentence, 8, Iliad. :
Ὦ γέроν, ἦ μάλα δή σε νέοι τείрουσι μαχηταί.
Σἡ δἐ βίη λέλυται χαλεπὀν δέ σε γῆрας όπάζει.
O homme vieulx, les soubdars desormais
Jeunes et fors te lassent certes, mais
Ta vigueur est resolue, et vieillesse
Dure et moleste accourt et trop te presse.
De faict il estoit jà vieulx, et, ayant obtenu l'Empire seulement un an et deux mois, feut par Heliogabalus jeune et puissant depossedé et occis.
« Tesmoing Brutus, lequel voulant explorer le sort de la bataille Pharsalicque, en laquelle il feut occis, rencontra ce vers dict de Patroclus, Iliad. 16. :
Ἀλλά με μοῖр’ όλοἡ, καί Λητοῠς ἔκτανεν υίός.
Par mal engroin de la Parce felonne
Je feuz occis, et du filz de Latonne. 
C'est Apollo, qui feut pour mot du guet le jour d'icelle bataille. Aussi par sors Virgilianes ont esté congneues anciennement et preveues choses insignes, et cas de grande importance, voire jusques à obtenir l'empire Romain, comme advint à Alexandre Severe, qui rencontra en ceste maniere de sort ce vers escript, Æneid. 6 :
Tu regere imperio populos, Romane, memento.
Romain enfant quand viendras à l'Empire,
Regiz le monde en sorte qu'il n'empire.
[ « Puys feut après certaines années realement et de faict creé Empereur de Rome. En Adrian empereur romain, lequel estant en doubte et poine de sçavoir quelle opinion de luy avoit Trajan, et quelle affection il luy portoit, print advis par sors Virgilianes, et rencontra ces vers, Æneid. :
Qui procul ille autem, ramis insignis olivœ
Sacra ferens ? Nosco crines incanaque menta
Regis Romani.
Qui est cestuy qui, là loing, en sa main
Porte rameaulx d'olive, illustrement ?
À son gris poil et sacre acoustrement,
Je recongnois l'antique Roy Romain.
[ « Puys feut adopté de Trajan, et luy succeda à l'Empire.
[ « En Claude second empereur de Rome bien loué, au quel advint par sort ce vers escript 6. Æneid. :
Tertia dum Latio regnantem viderit œstas.
Lors que t'aura regnant manifesté
En Rome et veu tel le troiziesme æsté.
De faict il ne regna que deux ans. À icelluy mesmes s'enquerant de son frere Quintel, lequel il vouloit prendre au gouvernement de l'Empire, advint ce vers 6. Æneid. :
Ostendent terris hunc tantum fata.
Les Destins seulement le montreront es terres.
Laquelle chose advint. Car il feut occis dix et sept jours après qu'il eut le maniment de l'Empire. Ce mesmes sort escheut à l'empereur Gordian le jeune.
« À Clode Albin soucieux d'entendre sa bonne adventure, advint ce qu'est escript Æneid. 6 :
Hic rem Romanam magno turbante tumultu
Sistet eques, etc.
Ce chevallier, grand tumulte advenent,
L'estat Romain sera entretenent
Des Cartagiens victoires aura belles :
Et des Gaullois, s'ilz se montrent rebelles.
En D. Claude empereur, predecesseur de Aurelian, auquel se guementant de sa posterité, advint ce vers en sort Æneid 1 :
His ego nec metas rerum nec tempora pono.
Longue durée à ceulx cy je prætends,
Et à leurs biens ne metz borne ne temps.
Aussi eut il successeurs en longues genealogies. En M. Pierre Amy : quand il explora pour sçavoir s'il eschapperoit de l'embusche des farfadetz, et rencontra ce vers Æneid 3 :
Heu fuge crudeles terras, juge littus avarum.
Laisse soubdain ces nations barbares,
Laisse soubdain ces rivages avares.
Puys eschappa de leurs mains sain et saulve. Mille aultres, des quelz trop prolix seroit narrer les adventures advenues scelon la sentence du vers par tel sort rencontré. Je ne veulx toutesfoys inferer que ce sort universellement soit infallible, affin que ne y soyez abusé.
Comment Pantagruel remonstre le sort des dez 
estre illicite.
CHAPITRE XI
— Ce seroit (dist Panurge) plus toust faict et expedié à troys beaulx dez. 
— Non, respondit Pantagruel. Ce sort est abusif, illicite et grandement scandaleux. Jamais ne vous y fiez. Le mauldict livre du passe temps des dez feut, long temps a, inventé par le calumniateur ennemy en Achaïe près Boure : et davant la statue de Hercules Bouraïque y faisoit jadis, de præsent en plusieurs lieux faict, maintes simples ames errer et en ses lacz tomber. Vous sçavez comment Gargantua mon pere par tous ses royaulmes l'a defendu, bruslé avecques les moules et protraictz, et du tout exterminé, supprimé et aboly, comme peste tresdangereuse. Ce que des dez je vous ay dict, je diz semblablement des tales. C'est sort de pareil abus. Et ne m'alleguez au contraire le fortuné ject des tales que feit Tibere dedans la fontaine de Apone à l'oracle de Gerion. Ce sont hamessons par les quelz le calumniateur tire les simples ames à perdition eternelle.
[ « Pour toutesfoys vous satisfaire, bien suys d'advis que jectez troys dez sus ceste table. Au nombre des poinctz advenens nous prendrons les vers du feueillet que aurez ouvert. Avez-vous icy dez en bourse ?
— Pleine gibbessiere, respondit Panurge. C'est le verd du diable, comme expose Merl. Coccaius libro secundo de patria diabolorum. Le diable me prendroit sans verd, s'il me rencontroit sans dez. »
Les dez furent tirez et jectez, et tomberent ès poinctz de cinq, six, cinq.
« Ce sont, dist Panurge, seze. Prenons les vers seziemes du feueillet. Le nombre me plaist, et croy que nos rencontres seront heureuses. « Je me donne à travers tous les diables, comme un coup de boulle à travers un jeu de quilles, ou comme un coup de canon à travers un bataillon de gens de pied : guare diables qui vouldra, en cas que autant de foys je ne belute ma femme future la premiere nuyct de mes nopces.
— Je ne en fays doubte (respondit Pantagruel) ja besoing n'estoit en faire si horrificque devotion. La premiere foys sera une faulte, et vauldra quinze ; au desjucher vous l'amenderez : par ce moyen seront seze.
— Et ainsi (dist Panurge) l'entendez ? Oncques ne feut faict solœcisme par le vaillant champion, qui pour moy faict sentinelle au bas ventre. Me avez vous trouvé en la confrairie des faultiers ? Jamais, jamais, au grand fin jamais. Je le fays en pere et en beat pere, sans faulte. J'en demande aux joueurs. »
[ Ces parolles achevées, feurent aportez les œuvres de Virgile. Avant les ouvrir, Panurge dist à Pantagruel :
« Le cœur me bat dedans le corps comme une mitaine. Touchez un peu mon pouls en ceste artere du braz guausche. À sa frequence et elevation vous diriez qu'on me pelaude en tentative de Sorbonne. Seriez-vous poinct d'advis, avant proceder oultre, que invocquions Hercules et les déesses Tenites, les quelles on dict præsider en la chambre des Sors ?
— Ne l'un (respondit Pantagruel) ne les aultres. Ouvrez seulement avec l'ongle. »

Comment Pantagruel explore par sors Virgilianes
 quel sera le mariage de Panurge.
CHAPITRE XII
Adoncques ouvrant Panurge le livre, rencontra on ranc sezieme ce vers :
Nec deus hunc mensa dea nec dignata cubili est.
Digne ne feut d'estre en table du Dieu,
Et n'eut on lict de la Déesse lieu.
« Cestuy (dist Pantagruel) n'est à vostre adventaige. Il denote que vostre femme sera ribaulde, vous coqu par consequent. La Déesse que ne aurez favorable est Minerve, vierge tresredoubtée, Déesse puissante, fouldroiante, ennemie des coquz, des muguetz, des adulteres : ennemie des femmes lubricques non tenentes la foy promise à leurs mariz et à aultruy soy abandonnantes. Le Dieu est Juppiter tonnant et fouldroyant des cieulx. Et noterez par la doctrine des anciens Ethrusques, que les manubies (ainsi appelloient ilz les jectz des fouldres Vulcanicques) competent à elle seulement (exemple de ce feut doné en la conflagration des navires de Ajax Oileus), et à Juppiter son pere capital. A aultres dieux olympicques n'est licite fouldroier. Pourtant ne sont ilz tant redoubtez des humains.
« Plus vous diray, et le prendrez comme extraict de haulte mythologie. Quand les geantz entreprindrent guerre contre les dieux : les dieux au commencement se mocquerent de telz ennemis, et disoient qu'il n'y en avoit pas pour leurs pages. Mais quand ilz veirent par le labeur des geantz le mons Pelion posé dessus le mons Osse, et jà esbranlé le mons Olympe pour estre mis au dessus des deux, feurent tous effrayez. Adoncques tint Juppiter chapitre general. Là feut conclud de tous les dieux, qu'ilz se mettroient vertueusement en defence. Et pource qu'ilz avoient plusieurs foys veu les batailles perdues par l'empeschement des femmes qui estoient parmy les armées, feut decreté que pour l'heure on chasseroit des cieulx en Ægypte et vers les confins du Nil, toute ceste vessaille des déesses desguisées en Beletes, Fouines, Ratepenades, Museraignes, et aultres metamorphoses. Seule Minerve feut de retenue pour fouldroier avecques Juppiter, comme Déesse des lettres et de guerre, de conseil et execution, Déesse née armée, Déesse redoubtée on ciel, en l'air, en la mer et en terre.
— Ventre guoy (dist Panurge), seroys je bien Vulcan, duquel parle le poëte ? Non. Je ne suys ne boiteux ne faulx monnoieur ne forgeron, comme il estoit. Par adventure ma femme sera aussi belle et advenente comme sa Venus : mais non ribaulde comme elle, ne moy coqu comme luy. Le villain jambbe torte se feist declairer coqu par arrest et en veute figure de tous les dieux. Pour ce entendez au rebours. Ce sort denote que ma femme sera preude, pudicque, et loyalle, non mie armée, rebousse, ne ecervelée et extraicte de cervelle, comme Pallas : et ne me sera corrival ce beau Juppin, et ja ne saulsera son pain en ma souppe, quand ensemble serions à table. Considerez ses gestes et beaulx faictz. Il a esté le plus fort ruffien, & plus infame cor, ie diz Bordelier, qui oncques feut : paillard tousiours comme un verrat : aussi feut il nourry par une Truie en Dicte de Candie, si Agathocles Babylonien ne ment : & plus boucquin que n'est un Boucq : aussi disent les autres, qu'il feut alaicté d'une chèvre Amalthée. Vertus de Acheron il belibelina pour un iour la tierce partie du monde, bestes & gens, fleuves, & montaignes : ce feut Europe. Pour cestuy belinaige les Ammoniens le faisoient protraire en figure de belier belinant, belier cornu. Mais ie sçay comment guarder se fault de ce cornart. Croyez qu'il n'aura trouvé un sot Amphitrion, un niais Argus avecques ses cent bezicles: un couart Acrisius, un lanternier Lycus de Thebes, un resveur Agenor, un Asope phlegmaticq, un Lychaon patepelue, un modourre Corytus de la Toscane, un Atlas à la grande eschine. Il pourroit cent & cent foys se transformer en Cycne, en Taureau, en Satyre, en Or, en Coqu, comme feist quand il depucella Iuno sa sœur : en AIgle, en Belier, en Pigeon, comme feist estant amoureux de la pucelle Phtie, laquelle demouroit en aegie : en Feu, en Serpent, voire certes en Pusse, en Atomes Epicureicques, ou magistrostralement en secondes intenintentions. Ie vous grupperay au cruc.

(à suivre)